b'\n_START_ARTICLE_\nDili\n_START_SECTION_\nZgodovina\n_START_PARAGRAPH_\nObmo\xc4\x8dje mesta so prvi\xc4\x8d naselili okrog leta 1520 portugalski izseljenci in misijonarji. Leta 1769 je Dili postal glavno mesto kolonije Portugalski Timor, ki je zaobjemala vzhodni del otoka, medtem ko je zahodna polovica spadala pod Nizozemsko vzhodno Indijo. Tak\xc5\xa1na ureditev je trajala skoraj dvesto let.\n_START_SECTION_\nDruga svetovna vojna\n_START_PARAGRAPH_\nLeta 1939 so se za ozemlje pri\xc4\x8deli aktivno zanimati Japonci. Vzpostavili so zra\xc4\x8dno po\xc5\xa1to med Dilijem in Palavom, ki pa je bila le pretveza za izvidni\xc5\xa1ke polete. Portugalska je s svojimi kolonijami na za\xc4\x8detku vojne razglasila nevtralnost in sklenila diplomatski dogovor z zavezniki, da bo guverner Portugalskega Timorja zaprosil za voja\xc5\xa1ko pomo\xc4\x8d le, \xc4\x8de bo kolonija napadena. Kljub temu so se zdru\xc5\xbeene avstralsko-nizozemske sile 12. decembra 1939 izkrcale v Diliju da bi okrepile obrambo otoka, a razen guvernerjevega protesta ni bilo incidentov. Kasneje so se nizozemski vojaki umaknili na zahodni del da bi pomirili Portugalce, avstralske \xc4\x8dete pa je zdesetkala malarija. Okrepitve naj bi prispele 20. decembra, a jih je prehitelo japonsko izkrcanje. Boji so naslednjih nekaj mesecev potekali na zahodu otoka. V no\xc4\x8di na 20. februar so Japonci obstreljevali mesto v pripravi na novo izkrcanje in kasneje zasedli mesto ter preostali vzhodni del otoka kljub portugalski nevtralnosti. Avstralske sile so se po hudih bojih umaknile iz Dilija in pri\xc4\x8dele z gverilskimi akcijami proti okupatorjem v okolici, med katerimi so nekajkrat napadle tudi mesto. Evakuirali so jih decembra 1942, saj so Japonci okrepili svoje polo\xc5\xbeaje, pod vplivom stalne propagande pa so se s\xc4\x8dasoma na njihovo stran postavili tudi \xc5\xa1tevilni doma\xc4\x8dini.\n_START_SECTION_\nNovej\xc5\xa1a zgodovina\n_START_PARAGRAPH_\nPo japonski kapitulaciji je bilo ozemlje 26. septembra 1945 vrnjeno Portugalski. 28. novembra 1975 je Vzhodni Timor po dogovoru z nekdanjimi kolonialnimi upravitelji razglasil neodvisnost, devet dni kasneje pa so ga zasedle indonezijske sile in ga priklju\xc4\x8dile kot 27. provinco Indonezije. Te\xc5\xbenje po neodvisnosti niso zamrle, zato so bili pogosti spopadi med indonezijsko vojsko in gverilskimi skupinami. 12. novembra 1991 je pri\xc5\xa1lo do znamenitega pokola v Diliju, ko so indonezijski vojaki streljali na protestnike na pokopali\xc5\xa1\xc4\x8du Santa Cruz in jih ve\xc4\x8d kot 2500 ubili. Konflikti so se nadaljevali do leta 1999, ko je Vzhodni Timor pre\xc5\xa1el pod nadzor Organizacije zdru\xc5\xbeenih narodov in leta 2002 dosegel polno neodvisnost._NEWLINE_Nasilje je znova mo\xc4\x8dneje izbruhnilo leta 2006, ko je pri\xc5\xa1lo do upora nekdanjih vojakov, ki je prerasel v spopade med sprtimi stranmi, ki jih je spremljalo mno\xc5\xbei\xc4\x8dno plenjenje in po\xc5\xbeiganje. V nemirih, ki so bili skoncentrirani predvsem v glavnem mestu, je bilo 5 ubitih, pribli\xc5\xbeno 21.000 prebivalcev pa je zapustilo svoje domove. Vlada je takrat zaprosila za mednarodno voja\xc5\xa1ko pomo\xc4\x8d.'